KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi vähemmän kuin 3,5 tonnia painavien ajoneuvojen turvavöiden pakollista käyttöä koskevan jäsenvaltioiden lainsäädännön lähentämisestä annetun neuvoston direktiivin 91/671/ETY muuttamisesta

2000/0315 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi vähemmän kuin 3,5 tonnia painavien ajoneuvojen turvavöiden pakollista käyttöä koskevan jäsenvaltioiden lainsäädännön lähentämisestä annetun neuvoston direktiivin 91/671/ETY muuttamisesta

1- TAUSTAA

Ehdotus toimitettiin Euroopan parlamentille ja neuvostolle (asiakirja KOM(2000) 815 - C5-0684/2000 - 2000/0315(COD)): // 7.12.2000

Talous- ja sosiaalikomitea antoi lausuntonsa: // 11.7.2001

Euroopan parlamentti antoi lausuntonsa ensimmäisessä käsittelyssä: // 31.5.2001

Yhteinen näkemys hyväksyttiin neuvostossa: // 17.6.2002

Yhteinen kanta vahvistettiin määräenemmistöllä: // 14.11.2002

2- KOMISSION EHDOTUKSEN TAVOITE

Maaliskuussa 2000 annettuun liikenneturvallisuutta koskevaan komission tiedonantoon (KOM(2000) 125 lopullinen) suhtauduttiin myönteisesti sekä Euroopan parlamentin että neuvoston päätöslauselmissa, joissa painotettiin turvavyön käytön olevan yksi tehokkaimmista tavoista edistää liikenneturvallisuutta. Tämän perusteella komissio on ehdottanut direktiivin 91/671/ETY soveltamisalan laajentamista. Ehdotuksen mukaan kaikkien moottoriajoneuvoissa (luokkien M1, N1, M2, N2, M3 ja N3 ajoneuvoissa) olevien henkilöiden on käytettävä turvavöitä, jos sellaiset on asennettu ajoneuvoon, ja lapset on kiinnitettävä asianmukaisilla lasten turvalaitteilla, kun he matkustavat henkilöautoissa ja kevyissä pakettiautoissa (luokkien M1 ja N1 ajoneuvoissa). Turvavöitä ja lasten turvalaitteita koskeva alkuperäinen direktiivi 91/671/ETY koskee ainoastaan henkilöautoja ja pakettiautoja (luokkien M1 ja N1 ajoneuvoja), ja vaikka sillä pakollistetaan lasten turvalaitteiden käyttö, siinä annetaan jäsenvaltioille mahdollisuus sallia, että 3-vuotiaiden ja sitä vanhempien lasten turvalaitteena käytetään aikuisten turvavyötä. Lisäksi siinä annetaan jäsenvaltioille mahdollisuus vapauttaa alle 3-vuotiaat lapset lasten turvalaitteiden käytöstä, jos he istuvat takaistuimella eikä autossa ole tällaisia laitteita. Toisin sanoen alkuperäinen direktiivi ei velvoita vanhempia ostamaan lapsiaan varten turvalaitteita ja käyttämään niitä.

3- YHTEISTÄ KANTAA KOSKEVAT HUOMAUTUKSET

3.1 Yleiset huomautukset

Komissio toteaa, että neuvoston vahvistama yhteinen kanta on suurelta osin komission alkuperäisen ehdotuksen ja Euroopan parlamentin ensimmäisessä käsittelyssä antaman lausunnon mukainen. Yhteinen kanta on tasapainoinen kompromissi.

Neuvosto on hyväksynyt kaikki Euroopan parlamentin ehdottamat tarkistukset, jotka komissio oli hyväksynyt, lukuun ottamatta erästä johdanto-osan kappaletta koskevaa tarkistusta, jonka mukaan komission olisi toteutettava tiedotuskampanja lainsäädännön täytäntöönpanon yhteydessä. Vaikka neuvosto ei ole hyväksynyt kyseistä johdanto-osan kappaletta, komissio jatkaa turvavyökampanjoitaan, joiden tavoitteena on saada sekä henkilöautoissa että pakettiautoissa matkustavat henkilöt käyttämään turvavyötä.

3.2 Euroopan parlamentin tarkistusten huomioon ottaminen

Euroopan parlamentti antoi myönteisen lausunnon komission ehdotuksesta, mutta halusi vahvistaa joitakin säännöksiä. Parlamentin ehdottamissa tarkistuksissa otetaan huomioon lähinnä täytäntöönpanoon ja käyttöön liittyvät käytännön kysymykset.

a) Komission hyväksymät parlamentin tarkistukset, jotka on sisällytetty neuvoston yhteiseen kantaan

Komissio on hyväksynyt seuraavat parlamentin tarkistukset, jotka on sisällytetty yhteiseen kantaan:

- Direktiivin 2 artiklan 1 kohdan 1 ja 2 alakohtaa koskevissa parlamentin tarkistuksissa muutetaan sellaisen lapsen määritelmää, jonka on käytettävä lasten turvalaitetta. Alkuperäinen säännös, jonka mukaan alle 12 vuoden ikäisten ja alle 36 kilon painoisten lasten on käytettävä lasten turvalaitteita, on muutettu koskemaan alle 12 vuoden ikäisiä ja alle 150 senttimetrin pituisia lapsia. Vaikka on teoreettisesti asianmukaista luokitella lapset painon mukaan, pituuteen perustuva rajoitus on kuitenkin käytännöllisempi.

- Direktiivin säännöksiä koskevia poikkeuksia käsitellään 6 artiklassa. Euroopan parlamentti ehdotti kyseisten säännösten laajentamista koskemaan myös erityisiä liikenneolosuhteita, joissa linja-autot ja minibussit liikennöivät kaupunkien tai taajamien paikallisliikenteessä ja joissa turvavöiden käyttö ei ole aiheellista.

- Parlamentti lisäsi ehdotukseen uuden artiklan, jonka mukaan komission on annettava kertomus direktiivin täytäntöönpanosta. Kertomuksessa olisi myös arvioitava turvajärjestelmien teknistä kehitystä ja erityisesti etuturvatyynyn automaattista deaktivointia (artiklassa viitataan keinoihin "kehittää käyttäjäystävällisempiä turvatyynyjärjestelmiä"), kun käytetään selkä menosuuntaan suunnattuja lasten turvalaitteita. Uuden artiklan mukaan kertomukseen olisi tarvittaessa liitettävä muutettu ehdotus. Yhteisessä kannassa puolestaan edellytetään, että komissio jatkaa tutkimuksiaan ajoneuvoissa olevien henkilöiden turvallisuudesta, antaa asiasta kertomuksen ja perustaa komitean, jonka tehtävänä on mukauttaa direktiivi tekniikan kehitykseen. Komissio arvioi parhaillaan EuroNCAP-ohjelman yhteydessä parempia järjestelmiä, joilla turvatyynyt voidaan kytkeä pois päältä.

b) Parlamentin tarkistukset, joita ei ole sisällytetty neuvoston yhteiseen kantaan

Seuraavia parlamentin tarkistuksia ei ole sisällytetty yhteiseen kantaan:

- Parlamentin lisäämässä uudessa johdanto-osan kappaleessa edellytettiin, että komissio toteuttaa lainsäädännön täytäntöönpanon yhteydessä tiedotuskampanjan, jossa muistutetaan siitä, että etuturvatyyny on kytkettävä pois päältä, kun etuistuimella käytetään selkä menosuuntaan suunnattua lasten turvalaitetta. Vaikka neuvosto ei ole hyväksynyt kyseistä tarkistusta, komissio on käsitellyt asiaa EuroNCAP-kampanjan yhteydessä ja on näin ollen edistänyt aktiivisesti turvatyynyjä koskevien varoitusten käyttöä ja viime kädessä myös turvatyynyjen automaatista deaktivointia. Lisäksi komissio aikoo toteuttaa lainsäädännön täytäntöönpanon yhteydessä turvavöiden ja lasten turvalaitteiden käyttöä koskevia kampanjoita.

- Parlamentin 2 artiklaan ehdottaman tarkistuksen mukaan autonvalmistajien olisi ilmoitettava, mitkä lasten turvajärjestelmät ovat sopivia ja helppoja kiinnittää niiden valmistamiin ajoneuvoihin. Vaikka on myönnettävä, että eräät lasten turvalaitteet ovat helpompia käyttää ja asentaa kuin toiset, kaikki kyseiset lasten turvalaitteet on luokiteltu Yhdistyneiden Kansakuntien Euroopan talouskomission säännön 44.03 mukaisesti yleistä tyyppiä oleviksi laitteiksi, joten ne on hyväksytty käytettäviksi kaikissa autoissa. Komissio myöntää kuitenkin, että lasten turvalaitteita koskevissa säännöksissä on parantamisen varaa, ja se aikoo edistää sellaista lasten turvalaitteiden arviointiohjelmaa, jonka avulla turvalaitteet voidaan luokitella sen perusteella, miten helppoja ne ovat asentaa ja käyttää ja miten hyvin ne suojaavat kolareissa. Parhaillaan perustetaankin yhteenliittymää, joka saa tehtäväkseen vastata lasten turvajärjestelmien arvioinnista ja siihen liittyvästä tiedotuksesta.

3.3 Neuvoston tekemät lisäykset ja komissio kanta niihin

Komission alkuperäinen ehdotus oli sikäli samanhenkinen kuin alkuperäinen direktiivi, että siinä vaadittiin kaikkia moottoriajoneuvoissa olevia henkilöitä käyttämään käytettävissä olevia turvavöitä ja edellytettiin, että lasten liikkumista rajoitetaan asianmukaisilla lasten turvalaitteilla. Ehdotuksessa ei pyritty ottamaan huomioon tiettyjä yksityiskohtaisia käytännön näkökohtia, kuten tilapäistä tarvetta kuljettaa niin suurta henkilömäärää, ettei turvavöitä tai lasten turvalaitteita riitä kaikille, tai lasten turvalaitteiden käyttöä hyvin pienissä autoissa. Vaikka neuvoston vahvistama yhteinen kanta on suureksi osaksi komission alkuperäisen ehdotuksen mukainen, se sisältää joitakin normatiivisia ja yksityiskohtaisia muutoksia, poikkeuksia ja vapautuksia, joissa otetaan laajalti huomioon ajoneuvossa olevien henkilöiden turvallisuuteen ja säännösten soveltamisen valvontaan liittyvät käytännön näkökohdat ja joiden pitäisi tästä syystä helpottaa direktiivin saattamista osaksi kansallista lainsäädäntöä.

Yhteisessä kannassa on tehty seuraavat muutokset komission ehdotukseen.

Artikloihin tehtyjä muutoksia vastaavat johdanto-osan kappaleet:

- Alkuperäisen ehdotuksen johdanto-osan kappaleet 7 ja 8 on yhdistetty uudeksi johdanto-osan kappaleeksi 7. Komissio katsoo, että muutos selkeyttää tekstiä.

- Yhteiseen kantaan on lisätty uusi johdanto-osan kappale 8, jossa viitataan erilaisiin vapautuksiin direktiivin säännösten noudattamisesta. Muutos on parlamentin ensimmäisen käsittelyn tuloksen mukainen, ja komissio on asiasta samaa mieltä.

- Johdanto-osan kappale 9 on muutettu, ja komissio katsoo muutoksen selkeyttävän tekstiä.

- Johdanto-osan kappale 10 on muutettu. Se koskee edelleen turvavöiden käyttöä luokkien M2 ja M3 ajoneuvoissa, mutta siinä viitataan nyt jäsenvaltioille myönnettäviin vapautuksiin, joiden perusteella jäsenvaltioiden ei tarvitse edellyttää, että alle 3-vuotiaat lapset käyttävät turvavyötä. Siinä edellytetään komissiota tutkimaan tilannetta ja tekemään tarvittaessa muutoksia säännöksiin. Tämä johdanto-osan kappale liittyy 2 artiklan 2 kohtaan tehtyihin hyväksyttyihin muutoksiin, ja komissio voi hyväksyä myös johdanto-osan kappaleeseen tehdyt muutokset.

- Johdanto-osan kappaleissa 11 ja 12 esitetään, että on tarpeen mukauttaa lainsäädäntöä, jotta voidaan ottaa huomioon tekniikan kehittyminen erityisesti lasten turvalaitteiden alalla. Nämä johdanto-osan kappaleet liittyvät uuteen tekniikan kehitykseen mukauttamista koskevaan 7 artiklaan, ja komissio hyväksyy muutokset. Niihin on sisällytetty Euroopan parlamentin toive siitä, että komissio laatii teknistä kehitystä koskevan kertomuksen.

- Alkuperäinen johdanto-osan kappale 12 on sisällytetty kappaleeseen 9, minkä komissio hyväksyy.

Artiklaosa:

- 1 artiklan 1 kohdalla muutetaan direktiivin nimi siten, että uudessa nimessä otetaan paremmin huomioon uuden muuttavan direktiivin laajennettu soveltamisala. Komissio voi luonnollisestikin hyväksyä tämän muutoksen.

- 1 artiklan 2 kohdalla muutetaan alkuperäisen direktiivin 1 artikla ja tehdään pieniä sanamuotoon liittyviä muutoksia 1 artiklan 1, 2 ja 3 kohtaan. Komissio hyväksyy nämä muutokset.

- 1 artiklan 3 kohdalla korvataan alkuperäisen direktiivin 2 artikla ja laajennetaan 2 artiklan 1 kohdan a alakohdan i alakohdassa direktiivin soveltamisalaa niin, että myös luokkien N2 ja N3-luokan ajoneuvoissa kuljetettavien lasten on käytettävä lasten turvalaitetta, jos sellainen on olemassa, ja säädetään, että kaikkien alle 3-vuotiaitten lasten on käytettävä asianmukaista lasten turvalaitetta. Komissio on tyytyväinen tähän lisäykseen. Myös lapsen määritelmää muutetaan alkuperäisen ehdotuksen määritelmästä (ennen: alle 12-vuotias ja 36 kilon painoinen; nyt: alle 12-vuotias ja alle 150 senttimetrin pituinen). Muutos on Euroopan parlamentin näkemyksen mukainen, ja komissio hyväksyy sen. 2 artiklan 1 kohdan a alakohdan ii alakohdassa säädetään, että jäsenvaltiot voivat alueellaan sallia yli 135 senttimetrin pituisten lasten kuljettamisen aikuisten turvavöillä kiinnitettynä lasten turvalaitteen sijaan. Komissio hyväksyy tämän muutoksen, koska se ei vaaranna lasten turvallisuutta ja koska 135 senttimetrin pituusvaatimus on hyvin linjassa komission alkuperäisessä ehdotuksessa esitetyn 36 kilon painorajan kanssa. 2 artiklaa on mukautettu myös siten, että taksissa kuljetettavien lasten on käytettävä asianmukaista lasten turvalaitetta. Jos taksissa ei ole lasten turvalaitetta, lapsi ei saa matkustaa etuistuimella. Tämä on myönteinen lisäys alkuperäiseen ehdotukseen ja noudattaa Euroopan parlamentin ensimmäisen käsittelyn tulosta. Komissio hyväksyy lisäyksen.

- 1 artiklan 3 kohdalla mukautetaan alkuperäistä 2 artiklaa myös lisäämällä siihen 2 kohta, joka koskee lasten kuljettamista luokan M2 ja M3 ajoneuvoissa. 2 artiklan 2 kohdan a alakohdassa edellytetään, että yli 3-vuotiaat matkustajat käyttävät ajoneuvoon asennettuja turvalaitteita. Näin ollen siinä annetaan jäsenvaltioille mahdollisuus sallia, etteivät alle 3-vuotiaat lapset käytä turvavöitä M2- ja M3-luokan ajoneuvoissa. Komissio on sopinut tästä, ja aikoo tehdä lisätutkimuksia asiasta ja antaa asiaa koskevan muutosehdotuksen. Tähän asiaan viitataan 7 artiklassa.

- 1 artiklan 4 kohdalla poistetaan alkuperäisen direktiivin 4 artikla, minkä komissio hyväksyy.

- 1 artiklan 5 kohdalla mukautetaan direktiivin 91/671/ETY 6 artiklaa, ja se koskee useita poikkeuksia direktiivin säännöksistä. Siinä tunnustetaan, ettei kaikkien autojen takapenkille ole mahdollista asentaa kolmea lasten turvalaitetta, ja säädetään tämän johdosta, että mainitussa tapauksessa yli 3-vuotias lapsi voi käyttää aikuisten turvavyötä, mutta tätä nuorempien lasten on käytettävä asianmukaista lasten turvalaitetta voidakseen matkustaa autossa. Komissio hyväksyy muutoksen.

- 1 artiklan 5 kohdalla sallitaan myös se, että yli 3-vuotiaat lapset käyttävät aikuisten turvavöitä matkustaessaan henkilöautoissa ja kevyissä pakettiautoissa, kun on kyse satunnaisista ja lyhyistä kuljetuksista. Komissio katsoo, että on syytä ottaa huomioon myös satunnaiset kuljetukset ja ettei muutos heikennä turvallisuutta enempää kuin lapsen kuljettamatta jättäminen.

- 1 artiklan 5 kohdalla otetaan myös huomioon paikallisesti liikennöivien M2- ja M3-luokan ajoneuvojen erityiset liikenneolosuhteet. Lisäys vastaa Euroopan parlamentin tarkistusta, ja komissio hyväksyy sen.

- 1 artiklan 6 kohdalla lisätään alkuperäiseen ehdotukseen 6 a artikla, jossa annetaan mahdollisuus myöntää viiden vuoden poikkeus kuljettaa M2- ja M3-luokan ajoneuvoissa useampia lapsia kuin ajoneuvossa on turvavöin varustettuja istumapaikkoja. Komissio hyväksyy muutoksen yleisenä kompromissina, mutta tulee myöntämään kyseisen poikkeuksen vasta tarkan harkinnan jälkeen.

- 1 artiklan 6 kohdalla lisätään alkuperäiseen ehdotukseen myös 6 b artikla, jossa annetaan mahdollisuus myöntää kuuden vuoden tilapäinen poikkeus kuljettaa M1- ja N1-luokan ajoneuvoissa useampia matkustajia kuin ajoneuvossa on turvavöitä. Komissio hyväksyy tämänkin muutoksen yleisenä kompromissina, mutta tulee myöntämään kyseisen poikkeuksen vasta tarkan harkinnan jälkeen.

- 1 artiklan 7 kohdalla lisätään 7 a artikla, jossa säädetään, että komissio toteuttaa jatkossakin tutkimuksia matkustajien turvallisuudesta ajoneuvoissa ja erityisesti poikkeuksista direktiivin säännöksiin sekä toimittaa Euroopan parlamentille ja neuvostolle asiaa koskevan kertomuksen. Komissio hyväksyy muutoksen.

- 1 artiklan 7 kohdalla lisätään myös 7 b artikla. Siinä säädetään komiteasta, joka voi mukauttaa direktiivin tekniikan kehitykseen. Komissio hyväksyy tämän.

- 2 artiklassa säädetään, että direktiivin soveltaminen on aloitettava kolme vuotta sen jälkeen, kun direktiivi on tullut voimaan. Komissio hyväksyy muutoksen, jotta asiassa voidaan päästä yhteisymmärrykseen.

4- PÄÄTELMÄT

Komissio tukee yhteistä kantaa, sillä se on merkittävä edistysaskel liikenneturvallisuuden alalla EU:ssa, ja antaa siitä kokonaisuutena myönteisen lausunnon. Komissio aikoo kuitenkin myöntää 6 a ja 6b artiklassa säädettyjä poikkeuksia vasta tarkan harkinnan jälkeen.